ኢትዮጵያ ለምታከናውናቸው የልማት ፕሮጀክቶች አሜሪካ ድጋፍ እንደምታደርግ የአገሪቱ አምባሳደር ገለጹ
 ኢትዮጵያ በተለያዩ ዘርፎች ለምታከናውናቸው የልማት ፕሮጀክቶች ማስፈፀሚያ የሚውል የአሜሪካ መንግስት በየዓመቱ የ800 ሚሊዮን ዶላር ድጋፍ እንደሚያደርግ የአገሪቱ አምባሳደር አስታወቁ።በኢትዮጵያ የአሜሪካ አምባሳደር ፓትሪሽያ ኤም ሐስላች ለኢትዮጵያ ዜና አገልግሎት እንደተናገሩት የአሜሪካ መንግሥት በጤና፣ በትምህርት፣ በግብርና፣ በምግብ ዋስትናና በኃይል መስኮች ኢትዮጵያን እያገዘ ይገኛል።የኢትዮጵያን ህዝቦች አኗኗር ወደተሻለ ደረጃ ለማድረስ የአሜሪካ መንግስት ከኢትዮጵያ ጋር በትብብር የመስራት ቁርጠኛ አቋም እንዳለው አስታውቀዋል።አምባሳደር ፓትሪሽያ ኤም ሐስላች እንዳሉት የአገሪቱ የእድገትና ትራንስፎርሜሽን እቅድና የሚሊኒየሙ የልማት ግቦች እንዲሳኩም የአሜሪካ መንግስት ድጋፉን አጠናክሮ ይቀጥላል።መንግስታቸው በአየር ንብረት ለውጥ፣ በአፍሪካ የኃይል አቅርቦት፣ በጤና እና በወጣት አፍሪካውያን መሪዎች ኢኒሼቲቭ እንዲሁም በሌሎችም መስኮች ከኢትዮጵያ መንግስት ጋር በአጋርነት እየሰራ መሆኑን ተናግረዋል።አሜሪካ ትልቁን ድጋፍ የምታደርገው በጤናው መስክ መሆኑን የተናገሩት አምባሳደሯ በተለይም የእናቶችና የህጻናት ሞትን ለመቀነስ የሚደረገው ጥረት ከልማት ትብብሩ ውጤታማ መስኮች አንዱ መሆኑን አብራርተዋል።ኢትዮጵያ ከአምስት ዓመት በታች ያሉ ህጻናትን ሞት በግማሽ መቀነስ በመቻሏ አድናቆታቸውን የገለጹት አምባሳደር ፓትሪሺያ የእናቶችና የጨቅላ ህጻናት ሞትን በመቀነስ የምዕተ ዓመቱን የልማት ግብ ማሳካት ደግሞ ትኩረት የተሰጠበት መስክ መሆኑን ጠቁመዋል።ባለፉት አስርት ዓመታት በአሜሪካ ፕሬዝዳንት የአስቸኳይ ድጋፍ መርሃ ግብር ኢትዮጵያ የኤድስ ስርጭትን መግታት የሚያስችላት ሁለት ቢሊዮን ዶላር ድጋፍ አግኝታለች።ይህን ተከትሎም “አዲስ በቫይረሱ የሚያዙ ሰዎች ቁጥር 90 በመቶ ሲቀንስ ከበሽታው ጋር በተያያዘ የሚሞቱት ሰዎች ቁጥር ደግሞ 54 በመቶ ቀንሷል፣ ከ330 ሺህ በላይ ግለሰቦችም የፀረ ኤች አይ ቪ /ኤድስ መድሃኒት ተጠቃሚ ሆነዋል” ነው ያሉት።በምስራቅ አፍሪካ ቀጣና ሰላምና ፀጥታ እንዲሰፍን፣ ልማት እንዲፋጠን፣ ዲሞክራሲና መልካም አስተዳደርም እንዲሰፍን የአሜሪካ መንግስት ድጋፍ እያደረገ መሆኑን ገልጸዋል።ኢትዮጵያ በክፍለ አህጉሩ የኢኮኖሚ ውህደት ለመፍጠርና በቀጣናው ዘላቂ ሰላምና መረጋጋት እንዲሰፍን እያደረገችው ያለውን አስተዋጽኦም አድንቀዋል።“ኢትዮጵያና የኢጋድ አባል አገራት በሶማሊያና በአፍሪካ ቀንድ ላይ ያላቸው ጠንካራ አቋም ለመልካም አስተዳደር መስፈን፣ ለዲሞክራሲ ስርዓት ግንባታና ለሰብዓዊ መብት መከበር ከፍተኛ አስተዋጽኦ ስላለው አሜሪካ ይህን ትጋራለች” ብለዋል።አሜሪካ በኢትዮጵያ ለሚገኙ ስደተኞች የአስቸኳይ ጊዜ ድጋፍ እያደረገች መሆኑንም ነው አምባሳደሯ የተናገሩት።“ኢትዮጵያ ከኤርትራ፣ ደቡብ ሱዳንና ሶማሊያ የተውጣጡ ከ600 ሺህ በላይ ስደተኞችን ማስተናገዷ የሚያስመሰግናት ነው” ሲሉም ነው አምባሳደር ፓትሪሺያ የተናገሩት።“ድንበሯን ለስደተኞች ክፍት በማድረግ የምታደርገው ድጋፍ የሚደነቅ፤ የአገሪቱ ልዩ እንግዳ ተቀባይነትም የሚመሰገን ነው” ብለዋል።በሌላ በኩል የአሜሪካ አቪዬሽን አስተዳደር በኢትዮጵያ ሰሜናዊ ክፍል በረራ እንዳይካሄድ ማስጠንቀቂያ አለመስጠቱንም አምባሳደሯ ተናግረዋል።